สำนักงบฯ การันตี จ่ายงบลงทุน 40%
สำนักงบประมาณรายงานที่ประชุมคณะรัฐมนตรี (ครม.) เมื่อวันที่ 3 ก.พ. 2558 รับทราบการปรับปรุงตัวเลขการเปลี่ยนแปลงของค่างานก่อสร้าง (ค่าเค) ตามข้อสั่งการของ ครม. รวมถึงงานก่อสร้างของรัฐที่ต้องเร่งรัดเพื่อการฃ
4 ก.พ. 2558

สำนักงบประมาณรายงานที่ประชุมคณะรัฐมนตรี (ครม.) เมื่อวันที่ 3 ก.พ. 2558 รับทราบการปรับปรุงตัวเลขการเปลี่ยนแปลงของค่างานก่อสร้าง (ค่าเค) ตามข้อสั่งการของ ครม. รวมถึงงานก่อสร้างของรัฐที่ต้องเร่งรัดเพื่อการฃ
กระตุ้นเศรษฐกิจ
สมศักดิ์ โชติรัตนะศิริ ผู้อำนวยการสำนักงบประมาณ เปิดเผยว่า ได้รายงานโครงการเร่งด่วนเพื่อการกระตุ้นเศรษฐกิจ ส่วนใหญ่เป็นโครงการของสำนักงานคณะกรรมการการศึกษาขั้นพื้นฐาน (สพฐ.) เช่น อาคารเรียนที่ต้องแก้แบบก่อสร้าง และงานซ่อมสร้างอาคารเรียนบางส่วน โดยขั้นตอนจากนี้ส่วนราชการสามารถดำเนินการจัดซื้อจัดจ้างได้ทันที ไม่ต้องนำเข้าสู่ที่ประชุม ครม.เพื่อพิจารณา
ส่วนการเบิกจ่ายงบลงทุน ยืนยันว่าไม่ได้ล่าช้า และยังดำเนินการไปตามแผน โดยไตรมาสแรกของปีงบประมาณ 2558 (ต.ค.-ธ.ค. 2557) เบิกจ่ายไปแล้วประมาณ 10% โดยในส่วนของกรมทางหลวง ซึ่งเป็นหน่วยงานที่ติด 1 ใน 10 หน่วยงานที่ใช้งบลงทุนสูง ล่าสุดได้ทำสัญญากับผู้รับเหมาไปประมาณ 2,600 โครงการแล้ว หรือประมาณ 98% ของโครงการลงทุนทั้งหมด เหลือที่ยังไม่ทำสัญญาจ้างประมาณ 30 ราย ส่วนใหญ่เป็นโครงการลงทุนที่มูลค่าเกิน 1,000 ล้านบาท ที่ต้องผ่านกระบวนการหลายขั้นตอน มากกว่าโครงการที่มูลค่าไม่เกิน 1,000 ล้านบาท เช่น ต้องเสนอให้คณะกรรมการติดตามและตรวจสอบการใช้จ่ายงบประมาณภาครัฐ (คตร.) พิจารณาโครงการก่อนลงมือดำเนินงาน
“ตอนนี้การเบิกจ่ายไม่ได้ล่าช้า หลายหน่วยงานเซ็นสัญญาไปเยอะแล้ว เช่น กรณีกรมทางหลวง ขณะนี้ทำสัญญาไปได้ 98% เทียบกับในอดีตช่วงเวลาเดียวกันนี้ ไม่เคยทำได้สูงขนาดนี้ โดยสิ้นเดือน ก.พ. จะเห็นเงินเข้าสู่ระบบชัดเจน ซึ่งจากการประเมินของสำนักงบฯ คาดว่าการเบิกจ่ายสะสมจะได้สูงกว่า 40% แม้จะต่ำกว่าแต่ก็ใกล้เคียงกับเป้าหมายที่วางไว้ว่าไตรมาส 2 จะเบิกจ่ายได้ 50%”
อย่างไรก็ตาม ในส่วนที่ ครม.ได้อนุมัติปรับเกณฑ์ราคากลางของโครงการก่อสร้างรัฐก่อนหน้านี้ เพื่อให้สอดคล้องกับสถานการณ์ราคาน้ำมันซึ่งใช้ประมาณการอยู่ที่ 40-60 เหรียญสหรัฐ/บาร์เรล และราคาวัสดุก่อสร้างที่ลดลงนั้น จะทำให้รัฐประหยัดงบประมาณลงทุนได้ราว 5-10% แต่ส่วนใหญ่จะไปส่งผลชัดในงานก่อสร้างปีงบประมาณ 2559 เนื่องจากงานก่อสร้างของปีงบประมาณ 2558 ได้ทำสัญญาไปมากแล้ว เช่นกรณีของกรมทางหลวงทำสัญญาไป 98% กรมทางหลวงชนบท 90%
สมหมาย ภาษี รมว.คลัง เปิดเผยว่า การเบิกจ่าย รัฐบาลมีมาตรการต่างๆ ให้ดำเนินการได้เร็วอยู่แล้ว และขณะนี้การเบิกจ่ายทำได้เร็วขึ้น จะทำให้เศรษฐกิจขยายตัวได้ดี 
ทั้งนี้ การเบิกจ่ายงบลงทุนยังล่าช้า เช่น งบไทยเข้มแข็งที่เหลืออยู่ 1.5 หมื่นล้านบาท และรัฐบาลนี้ดึงมาใช้ในโครงการลงทุนใหม่ๆ ขนาดเล็ก แต่ที่ผ่านมาเบิกจ่ายได้เพียงหลักร้อยล้านบาทเท่านั้น
ด้าน มนัส แจ่มเวหา อธิบดีกรมบัญชีกลาง ระบุว่า การเบิกจ่ายที่ผ่านมาล่าช้า ถือเป็นเรื่องปกติในช่วงไตรมาสแรกของปีงบประมาณ เพราะเป็นช่วงประมูลทำสัญญา และจะมีการเบิกจ่ายได้มากในไตรมาส 2 3 และ 4
อย่างไรก็ตาม สำนักงบประมาณได้ออกมาตรการเร่งเบิกจ่ายให้มีการทำสัญญาโครงการลงทุนภายในวันที่ 25 ธ.ค.ที่ผ่านมา แต่ยังมีบางหน่วยงานทำไม่ได้ ซึ่งกรมบัญชีกลางได้ให้ผู้บริหารของกรมแบ่งงานประสานหน่วยงานที่มีโครงการลงทุนสูง คอยให้คำปรึกษาการจัดซื้อจัดจ้าง การทำสัญญา เพื่อให้การเบิกจ่ายเร็วขึ้น